Itzun bantz yi bajeꞌn yi eꞌchk takleꞌnaꞌs,
choꞌn tzun toponeꞌn Jesús junt tir Jerusalén,
na at junt chikꞌej eꞌ judiy yi na icyꞌtz.
At tzun jun sawanil yi tapij yi at solteꞌj yi tnum Jerusalén.
Yi jun sawanaꞌtz na biꞌaj Sawan Tetz Cneꞌr.
Ej nin nakaꞌjil yi jun sawanaꞌtz at jun chin pilaꞌ yi at oꞌ tal neꞌẍ galer stziꞌ tetz chimuj wunak.
Nin yi biꞌ yi jun pilaꞌaꞌtz iꞌtz Betesda.
At wiꞌnin yabiꞌẍ coylcheꞌ le eꞌchk mujaꞌtz.
At moyiꞌẍ,
at coꞌx,
nin at yeꞌyuj chiwankil.
Cyakil yi eꞌ yabiꞌẍaꞌtz na chitzan tan ẍchꞌiweꞌn yi nicyꞌ naꞌ or ẍchekꞌeꞌn tib yi aꞌ.
Na at na ban cuꞌnt na cuꞌ ul jun ángel tan ẍchekꞌeꞌn yi aꞌ,
chij.
Na i taneꞌn puntil,
yi bajx yabiꞌẍ yi na pit nin tib xe aꞌ yi na ẍchekꞌeꞌn tib,
yaꞌstzun yi jun yi na ul yos tuchꞌ.
Quiꞌc na ban mbi jilwutz yabil na icyꞌan,
na ul yos scyuchꞌ,
cheꞌch.
Ej nin chixoꞌl yi eꞌ yabiꞌẍaꞌtz,
at tzun juntz yi nsken el junak waxoklajix yob yi tocleꞌn lacꞌpuj yi yabil teꞌj.
Ma yi beneꞌn tilol Jesús yi jun yajaꞌtz,
nin yi teleꞌn xtxum tetz yi alaꞌix tiemp yi tocleꞌnix lacꞌpuj yi yabil teꞌj,
nintzun tal tetz:
—¿Na peꞌ awaj yil tzꞌul yos tzawuchꞌ?
—Na,
Taꞌ.
Poro cyaꞌl nin jun na baꞌn cꞌuꞌl sweꞌj tan impitleꞌn nin xe aꞌ yi na ẍchekꞌleꞌn tib.
Na yi na noꞌc tan pileꞌn tan imbeneꞌn xe aꞌ,
apart junt na cuꞌ lajkeꞌl,
—stzun iꞌ bantz tetz Jesús.
Beneꞌn tzun tlol Jesús tetz:
—Txiclijeꞌn.
Toleꞌn wutz yi atxoꞌ,
nin baꞌn cẍaꞌj xe acaꞌl,
—stzun Jesús bantz tetz.
Jalcunin tzun tuleꞌn yos tu yi yaj.
Nin jeꞌ tolil wutz yi xtxoꞌ.
Ej nin ajeꞌn nin bantz xe caꞌl,
na baꞌnt xon.
Poro te yi tuleꞌn yos tu yi jun yajaꞌtz,
iꞌtz jun kꞌej ujleꞌn.
Cyoqueꞌn tzun cobox scyeri yi eꞌ judiy yi eꞌ contr te Jesús,
tan talcheꞌn nin tetz yi yaj:
—Yaj,
quiꞌc cu tan beneꞌn awucyꞌal yi atxoꞌ,
na yi jaluꞌ iꞌtz jun kꞌej ujleꞌn,
—cheꞌch tetz.
—I bin yi jun yi muꞌlsan yos swuchꞌ,
iꞌ maꞌlon swetz.
Na je yol iꞌeꞌj:
‘Toleꞌn wutz yi atxoꞌ nin baꞌn cẍaꞌj xe acaꞌl,’
stzun iꞌ mban swetz,
—chij yaj.
Cyoqueꞌn tzuntz tan ẍchꞌoteꞌn stziꞌ iꞌ:
—¿Naꞌ scyetz iꞌ junaꞌtz yi maꞌlon tzatz:
‘Toleꞌn wutz yi atxoꞌ,
nin baꞌn cẍaꞌj xe acaꞌl’?
Ma yi yaj,
qui el xtxum tetz yi naꞌ ulsan yos tuchꞌ,
tan paj yi wiꞌnin wunak ateꞌ kale uleꞌt yos tuchꞌ.
Ej nin sken icyꞌ Jesús yi toqueꞌn iꞌ tan toleꞌn yi soc.
Poro le junt tkuj nintz,
choꞌn tzun nojeꞌn pon Jesús teꞌj le templo,
nintzun taltz tetz:
—I bin jaluꞌ,
na waj wal jun yol tzawetz.
Ja wiꞌt ul yos tzawuchꞌ.
Quiꞌt tzajuch junt tir yi awil,
na qui cunin batz tzꞌul junt yabil tzaweꞌj yi mas tcuꞌn pyor,
—stzun Jesús tetz.
Beneꞌn tzun yajtz tan talcheꞌn scyetz yi eꞌ judiy yi contr te Jesús,
yi Jesús muꞌlsan yos tuchꞌ.